१. सब गोटे कहि रहल छथि जे हम एहि सुखक योग्य नहि छी, हमरा एहेन कतय भेटत? दुनू समाज केँ श्री रामचन्द्रजीक चरण मे सहज स्वभावहि सँ प्रेम छन्हि। एहि तरहें सब कियो मनोरथ कय रहल छथि। हुनका लोकनिक प्रेमयुक्त वचन सुननिहारोक मोन केँ हरि लैत अछि।
 २. ताहि समय सीताजीक माता श्री सुनयनाजीक पठायल गेल सहायिका लोकनि कौसल्याजी आदि सँ भेटबाक सुन्दर अवसर देखिकय आबि गेलीह। हुनका सब सँ ई सुनिकय जे सीताक सब सासु एखन फुरसत मे छथि, जनकराजक रनिवास हुनका लोकनि सँ भेंट करय पहुँचलीह। कौसल्याजी आदरपूर्वक हुनका सभक सम्मान कयलनि आ समयोचित आसन आनिकय देलनि।
 "श्री राम, लक्ष्मण आर सीता वन मे जाइथ, एकर परिणाम त नीके होयत, खराब नहि। हमरा त भरत केर चिन्ता अछि। ईश्वरक अनुग्रह आर अहाँ लोकनिक आशीर्वाद सँ हमर चारू पुत्र आर चारू पुत्रवधू गंगाजीक जल समान पवित्र छथि।
 हे सखी! हम कहियो श्री रामक शपथ नहि लेलहुँ, आइ श्री रामक शपथ लयकय सत्य भाव सँ कहैत छी - भरतक शील, गुण, नम्रता, बड़प्पन, भाईपन, भक्ति, भरोस आर नीक गुण सभक वर्णन करय मे सरस्वतीजीक बुद्धि सेहो हिचकैत अछि। सीप (खुरचैन) सँ कहू कतहु समुद्र उझलायत?
 हम भरत केँ सदैव कुल केर दीपक बुझलहुँ अछि। महाराज सेहो बेर-बेर हमरा यैह कहथि। सोना कसौटी पर कसल गेलापर आ रत्न पारखी (जौहरी) के भेटला पर मात्र चिन्हल जाइत अछि। तहिना पुरुषक परीक्षाक घड़ी एलापर ओकर स्वभावहि सँ ओकर चरित्र देखिकय भ' जाइत अछि।
 ७. कौसल्याजीक गंगाजी समान पवित्र करयवला वाणी सुनिकय सब रानी स्नेहक मारे विकल भ' उठलीह।
 "हे देवी मिथिलेश्वरी! सुनू, ज्ञानक भंडार श्री जनकजीक प्रिया अहाँ केँ के उपदेश दय सकैत अछि? हे रानी! मौका पाबि अहाँ राजा केँ अपना दिश सँ जतय धरि भ' सकय बुझाकय कहबनि जे लक्ष्मण केँ घर राखि लेल जाय आ भरत वने चलि जाइथ। जँ ई राय राजाक मोन केँ ठीक लागनि, त खूब नीक सँ विचारिकय एहिना यत्न करथि। हमरा भरत के अत्यधिक सोच अछि। भरत के मोन मे गूढ़ प्रेम छन्हि। हुनका घर रहय मे हमरा भलाइ नहि बुझि पड़ैत अछि। (अर्थात् डर लगैत अछि जे हुनकर प्राण केँ कोनो भय नहि भ' जाय। )
९. कौसल्याजीक प्रेम देखि आर हुनक विनम्र वचन सब सुनि जनकजीक प्रिय पत्नी हुनक पवित्र चरण पकड़ि लेलनि आ कहलनि - "हे देवी! अपने राजा दशरथजीक रानी आर श्री रामजीक माता थिकहुँ। अपनेक एहेन नम्रता उचिते अछि। प्रभु अपन निज जन केँ सेहो आदर करैत छथि। अग्नि धुआँ केँ आर पर्वत तृण (घास) केँ अपन माथ पर धारण करैत अछि। हमर राजा त कर्म, मन ओ वाणी सँ अपनेक सेवक छथि और सदा सहायक त श्री महादेव-पार्वतीजी छथि, अहाँक सहायक हेबा योग्य एहि जग मे के अछि? दीपक सूर्य केर सहायता करय जाय कतहु शोभा पाबि सकैत अछि की?
 एना कहिकय बड़ा प्रेम सँ पैर पकड़ि सीताजी केँ संग पठेबाक विनती कयकेँ आ सुन्दर आज्ञा पाबिकय तखन सीताजी समेत हुनक माता सुनयना डेरा दिश चललीह।
 १०. जानकीजी अपन प्रिय कुटुम्ब लोकनि सँ - जे जाहि योग्य रहथि, हुनका सँ ताहि प्रकारे भेटलीह। जानकीजी केँ तपस्विनीक वेष मे देखिकय सब कियो शोक सँ अत्यन्त व्याकुल भ' गेलथि।
 ११. जनकजी श्री रामजीक गुरु वशिष्ठजीक आज्ञा पाबि डेरा लेल चललाह आर आबिकय सीताजी केँ देखलनि। जनकजी अपन पवित्र प्रेम आ प्राणक पाहुनी जानकीजी केँ हृदय सँ लगा लेलथि। हुनकर हृदय मे (वात्सल्य) प्रेमक समुद्र उमड़ि पड़ल।
 १२. राजाक मोन मानू प्रयाग भ' गेल। ताहि समुद्रक भीतर ओ आदिशक्ति सीताजीक अलौकिक स्नेहरूपी अक्षयवट केँ बढ़ैत देखलनि। ओहि सीताजीक प्रेमरूपी वटवृक्ष पर श्री रामजीक प्रेमरूपी बालक (बाल रूप धारी भगवान) सुशोभित भ' रहल छथि। जनकजीक ज्ञानरूपी चिरंजीवी (मार्कण्डेय) मुनि व्याकुल भ' कय डूबैत-डूबैत मानू ओहि श्री राम प्रेमरूपी बालक केर सहारा पाबिकय बचि गेलथि।
 १३. वस्तुतः ज्ञानिशिरोमणि विदेहराजक बुद्धि मोह मे मग्न नहि अछि। ई त श्री सीता-रामजीक प्रेम केर महिमा थिक जे हुनका जेहेन महान ज्ञानीक ज्ञान केँ सेहो विकल कय देलक।
 १४. पिता-माताक प्रेम के मारे सीताजी एना विकल भ' गेलीह जे अपना केँ सम्हारि नहि सकलीह। लेकिन परम धैर्यवती पृथ्वीक कन्या सीताजी समय आ सुन्दर धर्मक विचार कय धैर्य धारण कयलीह।
 १६. पिता जनकजी तँ स्नेह सँ सच्च सुन्दर वाणी कहलथि, लेकिन अपन बड़ाई सुनिकय सीताजी मानू संकोच मे समा गेलीह। पिता-माता हुनका फेर हृदय सँ लगा लेलथि आ हित भरल सुन्दर सीख आ आशीष देलथि।
 १७. सीताजी किछु कहैत नहि छथि, लेकिन सकुचा रहल छथि जे राति मे सासु सभक सेवा छोड़िकय एतय रहब ठीक नहि होयत। रानी सुनयनाजी जानकीजीक रुइख देखि, हुनकर मोनक बात बुझि राजा जनकजी केँ जना देलीह। तखन दुनू अपन हृदय मे सीताजीक शील आ स्वभावक प्रशंसा करय लगलाह।
 हरिः हरः! ! 